Frank Aaen (EL), 2008-11-27:
Tak for besvarelsen.
Jeg vil sige, at man kan gøre mange ting for at prøve at kontrollere udviklingen og for at prøve, om man kan forhindre nye kriser, men hvis ikke man tager fat i det basale i problemstillingen, tror jeg altså ikke, man kommer nogen vegne.
Det basale er jo, at der sker spekulation på verdensmarkedet.
Det sidste tal, jeg så i en international avis, er, at der sker spekulation for 625.000 mia. dollar, og hvis ikke man lige ved - det gør jeg f.eks. ikke selv - hvad det tal betyder, så er det altså et tal med 12 nuller, og det svarer til ti gange produktionen på verdensplan på årsbasis, altså ti gange verdens BNP.
Det er det, som der i øjeblikket spekuleres for.
Derfor vil jeg sige, at hvis man tror, at man på nogen måde kan kontrollere et spekulationsmarked i den størrelsesorden, ti gange verdens samlede produktion, så er man jo bare håbløst naiv.
Derfor er det nødvendigt at kigge på det for at se, om det overhovedet er fornuftigt.
Det har jeg ikke lige lagt mærke til.
Jeg tror, at virkeligheden er den, at når man har et spekulativt marked i den størrelsesorden, er det, fordi den ene spekulant gerne vil tørre den anden spekulant for nogle penge.
Det må de sådan set gerne gøre, det har jeg ikke noget imod, enhver spekulant må stjæle fra en anden spekulant - alt det, de har lyst til, en milliard eller to - ikke noget problem med mig; men det kan bare ikke være sådan, at deres spekulationer skal gå ud over danskerne, gå ud over almindelige borgere i hele verden.
De må nøjes med at stjæle fra sig selv, for det kan ikke være sådan, at vi andre skal stille værdier til rådighed, men det er jo det, der sker lige i øjeblikket.
Spekulanterne har i en årrække tørret hinanden for penge og tjent meget store summer, og dem har de bare stukket i lommen, de kom på forsiden af aviserne, for de har været dygtige, de fik ros: Nej, hvor er de dygtige!
Og så har de proppet alle pengene i deres egne lommer.
Men den dag, der så blev underskud og der var et tab, der skulle betales, så gik man til skatteyderne.
Man har jo sagt, at gevinsten privatiserer vi, udgiften nationaliserer vi, og det vil sige, at alle vi andre skal betale for det.
Det er nogle helt vilde ting, som har noget at gøre med dag til dag-lån og noget at gøre med 3-måneders-lån, og lige pludselig kommer man og siger, at jamen det skal vi bare betale.
F.eks. har vi noteret os, at Danske Bank havde et tilgodehavende på 5,6 milliarder i den amerikanske bank Lehman Brothers, der gik konkurs, og hvem skal nu dække de beløb, der er indskudt af Danske Bank, for at have haft en spekulation i Lehman Brothers for 5,6 milliarder?
Det skal vi, der sidder her, og de, der sidder her på nær Enhedslisten, har besluttet, at det skal skatteyderne i Danmark betale.
Det er det, jeg synes der er så uanstændigt.
Mens de altså scorede pengene, da der var overskud, så skal vi andre være med til at betale underskuddet.
Derfor er man nødt til at gå meget mere principielt til værks, altså stoppe spekulationen.
Vi skal have banker, der igen er banker i stedet for spillekasinoer - det er jo det, de er blevet til.
Derfor foreslår vi, at man laver hele den finansielle sektor om og ikke bare propper penge ind i den for at puste den op igen, så der kommer gang i ny spekulation, men sørger for, at bankerne bliver banker, og at vi slipper for spekulation.
Derfor skal jeg fremsætte følgende: Forslag til vedtagelse
»Folketinget konstaterer, at finanskrisen bl.a. skyldes, at der ikke har været tilstrækkelig demokratisk kontrol med og regulering af den finansielle sektor, og pålægger derfor regeringen at fremsætte forslag, der fremmer den demokratiske styring af den finansielle sektor og indfører regler, der begrænser den internationale spekulation med valuta og værdipapirer, herunder - afgifter på spekulative valuta- og aktietransaktioner, - øget kontrol med handel med derivater og andre risikable investeringsformer, - begrænsninger af cheflønninger i finanssektoren, - bekæmpelse af skattely, - genoprettelse af samfundsejede banker og kreditinstitutioner.«
Kun på den måde kan vi sørge for, at der kommer en banksektor, der i virkeligheden koncentrerer sig om at være bank i stedet for om at foretage spekulation.
Mange tak.
Finanskrisen har jo nu forløbet i en del uger, og der er også truffet beslutninger her i Folketinget, som har gjort, at skatteyderne står for et milliardbeløb i garantier til bankerne for dem, der har skudt penge ind i de forskellige danske pengeinstitutter.
Og man kan jo se, at det ikke har virket, forstået på den måde, at krisen stadig væk buldrer derudad, og man kan også se, at erhvervslivet siger, at de stadig væk har problemer med at låne penge til de projekter, de har, og at det, der sker, dermed skader beskæftigelsen.
Som de eneste har vi jo stemt imod de hidtidige pakker på finansområdet med de mange penge til spekulanter, men vi er dybt bekymrede over, om man kan sørge for, at tingene kommer til at virke, at erhvervslivet og almindelige mennesker kan få dækket de behov, de har for en velfungerende finanssektor, og derfor kunne vi jo godt tænke os, at regeringen kom med nogle bud på, hvordan man ikke bare løser det umiddelbare, men også det lidt mere langsigtede: Hvordan sørger vi for, at vi får en finanssektor, som dækker de behov, vi har brug for at få dækket, og ikke bare hjælper spekulanterne?